b'\n_START_ARTICLE_\nMaja Kraigher\n_START_SECTION_\n\xc5\xbdivljenje in delo\n_START_PARAGRAPH_\nMaja Kraigher, rojena Ljubljan\xc4\x8danka, je h\xc4\x8di star\xc5\xa1ev, ki sta bila slavista, prevajalca in urednika. Po maturi na klasi\xc4\x8dni gimnaziji je sklenila, da se po stopinjah star\xc4\x91ev ne bo odlo\xc4\x8dila za pot slavistike. Odlo\xc4\x8dila se je za \xc5\xa1tudij angle\xc5\xa1\xc4\x8dine in franco\xc5\xa1\xc4\x8dine na Filozofski fakulteti v Ljubljani, ter postala knji\xc5\xbeevna prevajalka in urednica._NEWLINE_Prevajati je za\xc4\x8dela \xc5\xbee med \xc5\xa1tudijem in si s honorarjem, ki ga je prejela za prvi knji\xc5\xbeevni prevod - roman Jalna, kanadske pisateljice Mazo de la Roche - omogo\xc4\x8dila izobra\xc5\xbeevanje na poletni \xc5\xa1oli angle\xc5\xa1\xc4\x8dine v Londonu._NEWLINE_Za projekt antologija kratke proze Zgodbe iz Kanade, za katero je besedila izbrala, prevedla (iz franco\xc5\xa1\xc4\x8dine in angle\xc5\xa1\xc4\x8dine) ter opremila s spremno besedo in podatki o avtorjih, je prejela kanadsko \xc5\xa1tipendijo za prevajalski program v Banff Centru v Alberti. V mlaj\xc5\xa1ih letih pa se je izobra\xc5\xbeevala \xc5\xa1e v S\xc3\xa8vresu in Besan\xc3\xa7onu._NEWLINE_Dvanajst let je bila redno zaposlena v zalo\xc5\xbebi DZS, tako prej in potem pa je ves \xc4\x8das imela status samostojne knji\xc5\xbeevne prevajalke. Kot pomembnej\xc5\xa1e naslove iz njenega prevajalskega opusa bi lahko omenili: Devica in Cigan, Lisjak, Princeska, V angelovi roki  Vzplameneli sneg, Tri mo\xc5\xbeje v \xc4\x8dolnu, Spomin na Afriko, Sence na travi, Astrahan, Oni, Zapisan svobodi in \xc5\xa1e nekaj drugih. Redno sodeluje z revijo Sodobnost in ob\xc4\x8dasno z RTV Slovenija ter drugimi mediji. Njeno bibliografijo pa podalj\xc5\xa1a \xc5\xa1e vrsta knjig in knji\xc5\xbeic za otroke - od pravljic prek enciklopedij do najrazli\xc4\x8dnej\xc5\xa1ih didakti\xc4\x8dnih izdaj. Prevajanje za otroke ji je bilo od nekdaj v veselje, zadnjih pet let pa kot zunanja urednica skrbi za celoten otro\xc5\xa1ki prevodni program Pomurske zalo\xc5\xbebe._NEWLINE_Izku\xc5\xa1nje ima tudi s posrednim prevajanjem. Pred leti je poslovenila romana Japonca Jukia Mi\xc5\xa1ime Angelov propad in Kitajca Ba Jina Vrt po\xc4\x8ditka. \xc5\xbde dolgo je dejavna v Dru\xc5\xa1tvu slovenskih knji\xc5\xbeevnih prevajalcev, od 2014 je njegova \xc4\x8dastna \xc4\x8dlanica.'